Opozorilo: Neuradno prečiščeno besedilo predpisa predstavlja zgolj informativni delovni pripomoček, glede katerega organ ne jamči odškodninsko ali kako drugače.

Neuradno prečiščeno besedilo Sklepa o ustanovitvi javnega zdravstvenega zavoda Bolnišnica za otroke Šentvid pri Stični obsega:

· Sklep o ustanovitvi javnega zdravstvenega zavoda Bolnišnica za otroke Šentvid pri Stični (Uradni list RS, št. 162/22 z dne 23. 12. 2022),

· Sklep o spremembi Sklepa o ustanovitvi javnega zdravstvenega zavoda Bolnišnica za otroke Šentvid pri Stični (Uradni list RS, št. 3/23 z dne 12. 1. 2023).
SKLEP

o ustanovitvi javnega zdravstvenega zavoda Bolnišnica za otroke Šentvid pri Stični

(neuradno prečiščeno besedilo št. 1)

I. USTANOVITELJ

1. člen

(1) S tem sklepom se ustanovi javni zdravstveni zavod BOLNIŠNICA ZA OTROKE ŠENTVID PRI STIČNI (v nadaljnjem besedilu: zavod).

(2) Ustanovitelj zavoda je Republika Slovenija. Ustanoviteljske pravice in obveznosti izvršuje Vlada Republike Slovenije.

2. člen

Zavod je pravna oseba javnega prava s statusom javnega zdravstvenega zavoda.

II. IME IN SEDEŽ ZAVODA

3. člen

(1) Ime zavoda je BOLNIŠNICA ZA OTROKE ŠENTVID PRI STIČNI, s skrajšanim imenom BOŠ. Za poslovanje s tujino se uporablja naziv Children's hospital Šentvid pri Stični.

(2) Sedež zavoda je v Šentvidu pri Stični. Poslovni naslov je Šentvid pri Stični 44, 1296 Šentvid pri Stični.

III. DEJAVNOST ZAVODA

4. člen

(1) Zavod je specialna bolnišnica, ki kot temeljno dejavnost opravlja zdravstveno dejavnost na sekundarni ravni, ki obsega specialistično ambulantno in specialistično bolnišnično dejavnost na področju zdravljenja kronično obolelih in poškodovanih otrok ter otrok z različnimi protrahiranimi patološkimi stanji in motnjami za območje Republike Slovenije. Zavod opravlja tudi druge dejavnosti, ki so potrebne za izvajanje temeljne dejavnosti, ter gospodarske dejavnosti, za katere ima tehnične in kadrovske zmožnosti.

(2) Dejavnost iz prejšnjega odstavka se v skladu z Uredbo o standardni klasifikaciji dejavnosti (Uradni list RS, št. 69/07 in 17/08) razvršča v:

	H52.210 
	spremljajoče storitvene dejavnosti v kopenskem prometu,

	I55.209 
	druge nastanitve za krajši čas,

	I56.290 
	druga oskrba z jedmi,

	L68.200 
	oddajanje in obratovanje lastnih ali najetih nepremičnin,

	N82.190 
	fotokopiranje, priprava dokumentov in druge posamične pisarniške dejavnosti,

	N82.300 
	organiziranje razstav, sejmov, srečanj,

	P85.600 
	pomožne dejavnosti za izobraževanje,

	Q86.100 
	bolnišnična zdravstvena dejavnost,

	Q86.220 
	specialistična zunajbolnišnična zdravstvena dejavnost,

	Q86.909 
	druge zdravstvene dejavnosti,

	Q87.900 
	drugo socialno varstvo z nastanitvijo,

	R93.110 
	obratovanje športnih objektov,

	R93.299 
	drugje nerazvrščene dejavnosti za prosti čas,

	S96.010 
	dejavnost pralnic in kemičnih čistilnic,

	S96.090 
	druge storitvene dejavnosti, drugje nerazvrščene.


IV. ORGANI ZAVODA 

5. člen

Organi zavoda so:

· svet zavoda,

· direktor zavoda,

· strokovni svet zavoda.

1. Svet zavoda

6. člen

(1) Organ upravljanja zavoda je svet zavoda.

(2) Svet zavoda ima sedem članov, ki ga sestavljajo predstavniki:

· ustanovitelja: štirje člani,

· delavcev zavoda: en član,

· zavarovancev: en član,

· uporabnikov: en član.

(3) Predstavnike ustanovitelja imenuje Vlada Republike Slovenije na predlog ministra, pristojnega za zdravje.

(4) Predstavnika delavcev volijo delavci v zavodu s tajnim glasovanjem. Predstavnik delavcev ne more biti oseba, ki v zavodu opravlja funkcijo, na katero jo imenuje svet zavoda, in vodilni delavci zavoda. Zavod mora izvesti volitve člana sveta zavoda, predstavnika delavcev najpozneje v 30 dneh pred potekom mandata sedanjih članov sveta zavoda.

(5) Predstavnika zavarovancev imenuje Vlada Republike Slovenije na predlog Zavoda za zdravstveno zavarovanje Slovenije.

(6) Predstavnika uporabnikov imenuje Vlada Republike Slovenije na predlog nevladnih organizacij s področja varstva pacientovih pravic ali samoupravne lokalne skupnosti, v kateri ima zavod sedež.

(7) Predsednika sveta zavoda izvolijo člani sveta zavoda med predstavniki ustanovitelja. Do izvolitve predsednika sveta zavoda sejo sveta zavoda vodi najstarejši član sveta zavoda, predstavnik ustanovitelja.

(8) Podpredsednik sveta zavoda je član sveta zavoda, ki je predstavnik delavcev.

7. člen

(1) Člani sveta zavoda so imenovani ali izvoljeni za štiri leta in so lahko ponovno imenovani ali izvoljeni.

(2) Svet zavoda se konstituira na prvi seji po imenovanju oziroma izvolitvi večine članov sveta zavoda. S tem dnem nastopijo mandat člani sveta zavoda.

(3) Prvo konstitutivno sejo sveta zavoda skliče najstarejši član sveta zavoda v 20 dneh po imenovanju oziroma izvolitvi večine članov sveta zavoda.

(4) Članu sveta zavoda preneha mandat s potekom štirih let od nastopa mandata, razen v primeru predčasne razrešitve.

(5) Če Vlada Republike Slovenije razreši člana sveta zavoda, predstavnike ustanovitelja, predstavnika zavarovancev ali predstavnika uporabnikov pred potekom njegovega mandata, mu mandat preneha z dnem, ko Vlada Republike Slovenije sprejme sklep o njegovi razrešitvi, če ni v sklepu o razrešitvi določen poznejši datum prenehanja mandata.

(6) Če član sveta zavoda, predstavnik delavcev, odstopi ali je razrešen pred potekom njegovega mandata, mu mandat preneha z dnem odstopa oziroma razrešitve.

(7) V primeru predčasne razrešitve se nadomestnega člana sveta zavoda imenuje oziroma izvoli za čas do izteka mandata sveta zavoda.

8. člen

(1) Temeljne naloge in pristojnosti sveta zavoda so:

1. sprejema statut s soglasjem ustanovitelja in druge splošne akte, če ni s statutom določeno, da jih sprejema direktor zavoda;

2. podaja soglasje k aktu o notranji organizaciji zavoda;

3. sprejema letni program dela, kadrovski načrt in finančni načrt zavoda ter spremlja njihovo uresničevanje;

4. odloča o sanacijskih ukrepih;

5. sprejema zaključni račun zavoda;

6. sprejema letno poročilo zavoda;

7. predlaga Vladi Republike Slovenije porabo presežka prihodkov nad odhodki iz opravljanja zdravstvene dejavnosti iz obveznega zdravstvenega zavarovanja;

8. predlaga Vladi Republike Slovenije način kritja presežka odhodkov nad prihodki;

9. podaja obvezne usmeritve direktorju zavoda glede porabe presežka prihodkov nad odhodki;

10. imenuje in razrešuje direktorja zavoda v soglasju z ustanoviteljem;

11. izvaja nadzor nad delom direktorja zavoda;

12. imenuje in razrešuje notranjega revizorja;

13. podeli in prekliče prokuro;

14. obravnava pobudo za izločitev organizacijske enote;

15. opravlja druge naloge, določene z zakonom in tem sklepom.

(2) Svet zavoda mora pridobiti soglasje pristojnega ministrstva k letnemu programu dela in finančnemu načrtu ter soglasje Vlade Republike Slovenije k letnemu poročilu zavoda.

(3) Podrobnejše naloge in pristojnosti sveta zavoda se v skladu z zakonom, tem sklepom in drugimi predpisi določijo v statutu.

9. člen

(1) Svet zavoda lahko odloča, če je na seji navzočih vsaj pet članov in več kot polovica članov, ki so predstavniki ustanovitelja. Sklepe sprejema z večino glasov navzočih članov.

(2) Svet zavoda za svoje delovanje sprejme poslovnik in ga objavi na spletni strani.

2. Direktor zavoda

10. člen

(1) Direktor zavoda je poslovodni organ zavoda.

(2) Direktor zavoda organizira in vodi delo ter poslovanje zavoda, predstavlja in zastopa zavod in je odgovoren za zakonitost dela zavoda. Odgovarja ustanovitelju za poslovni uspeh zavoda in za uravnoteženje poslovnih ter strokovnih interesov.

(3) Direktorja zavoda imenuje in razrešuje svet zavoda s soglasjem Vlade Republike Slovenije. Imenuje se na podlagi javnega razpisa.

11. člen

(1) Za direktorja zavoda je lahko imenovan kandidat, ki izpolnjuje naslednje pogoje:

· ima izobrazbo zdravstvene smeri, pridobljeno po študijskem programu druge stopnje, oziroma izobrazbo, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena najmanj na 8. raven,

· ima najmanj pet let delovnih izkušenj s področja organizacije, vodenja in upravljanja,

· predloži program dela in razvoja zavoda,

· predloži potrdilo o nekaznovanosti, ki ga izda Ministrstvo za pravosodje, in

· ima znanje enega svetovnega jezika.

(2) Mandat direktorja zavoda traja štiri leta in je lahko ponovno imenovan.

3. Strokovni svet zavoda

12. člen

(1) Strokovni svet zavoda je kolegijski strokovni organ, ki načrtuje, obravnava in usmerja strokovno dejavnost zavoda. Strokovni svet zavoda odloča o strokovnih vprašanjih v skladu s pooblastili, določenimi v statutu, in v skladu z ekonomskimi možnostmi zavoda.

(2) Sestava, način oblikovanja in naloge strokovnega sveta zavoda se določijo s statutom zavoda.

(3) Strokovni svet zavoda vodi direktor zavoda.

(4) Strokovni svet zavoda lahko odloča, če je na seji navzočih več kot polovica vseh članov. Sklepe sprejema z večino glasov navzočih članov.

(5) Strokovni svet zavoda za svoje delovanje sprejme poslovnik.

V. POMOČNIK DIREKTORJA

13. člen

(1) Direktor zavoda lahko imenuje enega ali več pomočnikov direktorja.

(2) Pomočnik direktorja je vodilni delavec zavoda.

(3) Pomočnika direktorja imenuje direktor zavoda za čas trajanja svojega mandata.

(4) S pomočnikom direktorja se sklene pogodba o zaposlitvi za določen čas.

(5) Za pomočnika direktorja se imenuje oseba, ki:

· ima izobrazbo, pridobljeno po študijskem programu druge stopnje, oziroma izobrazbo, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena najmanj na 8. raven,

· ima najmanj tri leta delovnih izkušenj s področja, za katerega je imenovan,

· predloži potrdilo o nekaznovanosti, ki ga izda Ministrstvo za pravosodje, in

· ima znanje enega svetovnega jezika.

VI. PROKURA

14. člen

(1) Svet zavoda s soglasjem Vlade Republike Slovenije lahko podeli prokuro največ eni osebi.

(2) Prokuro lahko svet zavoda s soglasjem Vlade Republike Slovenije kadarkoli prekliče.

15. člen

Če ima zavod prokurista, lahko direktor zavoda in prokurist zavod v vseh zadevah zastopata le skupaj. Omejitev prokure nima učinka v razmerju do tretjih oseb.

16. člen

Naloge prokurista se določijo s statutom zavoda.

VII. PRAVICE, OBVEZNOSTI IN ODGOVORNOSTI ZAVODA V PRAVNEM PROMETU

17. člen

(1) Zavod nastopa v pravnem prometu v svojem imenu in za svoj račun. Pri opravljanju svojih dejavnosti odgovarja z vsemi sredstvi, s katerimi lahko upravlja.

(2) Za gospodarjenje in upravljanje s premoženjem je zavod odgovoren ustanovitelju.

VIII. SREDSTVA ZA DELO ZAVODA

18. člen

(1) Zavod pridobiva sredstva za izvajanje dejavnosti:

16. po pogodbi z Zavodom za zdravstveno zavarovanje Slovenije;

17. po pogodbah z drugimi zdravstvenimi zavarovalnicami;

18. iz sredstev ustanovitelja;

19. iz proračuna Republike Slovenije za naloge, ki se na podlagi zakona financirajo iz državnega proračuna;

20. s prodajo blaga in storitev na trgu;

21. z raziskovalnimi in drugimi projekti;

22. z donacijami, darili in

23. iz drugih virov.

(2) Zavod pridobiva javna sredstva na podlagi finančnega načrta, h kateremu da soglasje Ministrstvo za zdravje.

19. člen

Zavod lahko prodajo blaga in storitev na trgu izvaja le, če bo z izvajanjem te storitve zagotovil najmanj pokritje vseh s to dejavnostjo povezanih odhodkov.

20. člen

(1) Presežek prihodkov nad odhodki, ki ga zavod doseže pri opravljanju svoje dejavnosti, sme zavod uporabiti za opravljanje in razvoj dejavnosti, za katere je ustanovljen.

(2) O porabi presežka prihodkov nad odhodki odloča Vlada Republike Slovenije na predlog sveta zavoda.

21. člen

O pokrivanju presežka odhodkov nad prihodki odloča Vlada Republike Slovenije na predlog sveta zavoda.

IX. ODGOVORNOSTI USTANOVITELJA ZA OBVEZNOSTI ZAVODA TER MEDSEBOJNE PRAVICE IN OBVEZNOSTI USTANOVITELJA IN ZAVODA

22. člen

Ustanovitelj ne odgovarja za obveznosti zavoda iz naslova gospodarske dejavnosti, prodaje blaga in storitev na trgu in drugih dejavnosti, ki ne spadajo pod izvajanje javne službe.



Sklep o ustanovitvi javnega zdravstvenega zavoda Bolnišnica za otroke Šentvid pri Stični (Uradni list RS, št. 162/22) vsebuje naslednje prehodne in končne določbe:

»X. PREHODNE IN KONČNE DOLOČBE

23. člen

(1) Osebam, ki ob uveljavitvi tega sklepa opravljajo funkcijo člana sveta zavoda, preneha mandat z dnem, ko Vlada Republike Slovenije sprejme sklep o imenovanju članov sveta zavoda, predstavnikov ustanovitelja, zavarovancev in uporabnikov v skladu s tretjim odstavkom 17. člena Zakona o nujnih ukrepih za zagotovitev stabilnosti zdravstvenega sistema (Uradni list RS, št. 100/22) in 28.a členom Zakona o zdravstveni dejavnosti (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE, 112/21 – ZNUPZ, 196/21 – ZDOsk, 100/22 – ZNUZSZS, 132/22 – odl. US in 141/22 – ZNUNBZ).

(2) Zavod mora izvesti volitve člana sveta zavoda, predstavnika delavcev najpozneje v 60 dneh od uveljavitve tega sklepa.

(3) Mandati drugih organov zavoda se nadaljujejo do njihovega izteka.

24. člen

(1) Z dnem uveljavitve tega sklepa se prenehajo uporabljati določbe statuta zavoda, če so v nasprotju s tem sklepom.

(2) Svet zavoda uskladi statut s tem sklepom v 60 dneh od njegove uveljavitve.

25. člen

(1) Z dnem uveljavitve tega sklepa se prenehajo uporabljati določbe pravilnika o volitvah, ki določa način volitev predstavnikov zaposlenih v svet zavoda, če so v nasprotju s tem sklepom.

(2) Svet zavoda uskladi pravilnik o volitvah člana sveta zavoda predstavnika delavcev v 60 dneh od sprejetja statuta.

26. člen

Z dnem uveljavitve tega sklepa preneha veljati Odlok o ustanovitvi javnega zdravstvenega zavoda Bolnišnica za otroke Šentvid pri Stični (št. 01403-39/2021/4 z dne 9. 11. 2021).

27. člen

Svet zavoda mora uskladiti vodenje zavoda v skladu s 5. členom tega sklepa v 12 mesecih od uveljavitve tega sklepa.

28. člen

Ta sklep začne veljati naslednji sklep po objavi v Uradnem listu Republike Slovenije.«.


Sklep o spremembi Sklepa o ustanovitvi javnega zdravstvenega zavoda Bolnišnica za otroke Šentvid pri Stični (Uradni list RS, št. 3/23) vsebuje naslednjo prehodno in končno določbo:

»PREHODNA IN KONČNA DOLOČBA

2. člen

Svet zavoda uskladi statut zavoda s tem sklepom najpozneje v 40 dneh od uveljavitve tega sklepa.

3. člen

Ta sklep začne veljati naslednji dan po objavi v Uradnem listu Republike Slovenije.«.
